CELEX: 52018PC0289
Language: lv
Date: 2018-05-16
Title: Priekšlikums EIROPAS PARLAMENTA UN PADOMES REGULA, ar ko groza un labo Regulu (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību

EIROPAS KOMISIJA
            Briselē, 16.5.2018
            COM(2018) 289 final
            2018/0142(COD)
            Priekšlikums
            EIROPAS PARLAMENTA UN PADOMES REGULA,
            ar ko groza un labo Regulu (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību
            (Dokuments attiecas uz EEZ)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Priekšlikuma pamatojums un mērķi
            
            
               Termins "lauksaimniecības un mežsaimniecības transportlīdzekļi" ietver plašu dažāda tipa transportlīdzekļu klāstu, kuriem ir vismaz divas asis, piemēram, šauras šķērsbāzes traktorus, lielgabarīta traktorus, kāpurķēžu traktorus, piekabes un maināmas velkamās iekārtas, piemēram, veltņus, augsnes frēzes, rindsējmašīnas u. c.
            
            
               Lauksaimniecības un mežsaimniecības transportlīdzekļiem piemērojamās tipa apstiprināšanas prasības ir noteiktas Direktīvā 2003/37/EK
                  1
                un tās īstenošanas direktīvās, kas no 2016. gada 1. janvāra ir atceltas un aizstātas ar Regulu (ES) Nr. 167/2013
                  2
                un tās četriem deleģētajiem aktiem un vienu īstenošanas aktu.
            
            
               Regulā (ES) Nr. 167/2013 ir noteikti vispārīgie funkcionālā drošuma, darba drošības un ekoloģisko raksturlielumu pamatnoteikumi. Tā pilnvaro Komisiju noteikt atbilstošas detalizētas tehniskās prasības, testu procedūras un, attiecīgā gadījumā, robežvērtības četros deleģētos aktos par i) darba drošību (transportlīdzekļa konstrukcijas prasības); ii) funkcionālo drošumu; iii) bremzēšanu; un iv) ekoloģiskajiem raksturlielumiem un spēkiekārtu veiktspēju. Šie četri deleģētie akti tika publicēti Eiropas Savienības Oficiālajā Vēstnesī no 2014. gada decembra līdz 2015. gada februārim.
            
            
               Ar Regulu (ES) Nr. 167/2013 Komisijas pilnvaras pieņemt deleģētos aktus tika ierobežotas uz piecu gadu laikposmu, kas beidzas 2018. gada 21. martā. Tā kā šo deleģēto aktu elementi pastāvīgi ir jāatjaunina atbilstoši tehnikas progresam vai nolūkā ieviest citus grozījumus atbilstoši Komisijas pilnvarām, priekšlikuma projektā grozīts arī Regulas (ES) Nr. 167/2013 71. panta 2. punkts, piešķirot pilnvaras pieņemt deleģētos aktus uz vēl pieciem gadiem ar automātiskas pagarināšanas iespēju.
            
            
               Turklāt Regulā (ES) Nr. 167/2013 ir jālabo daži termini un redakcionālas kļūdas, kā arī ir jāatjaunina daži punkti, lai ņemtu vērā tehnisko attīstību pēc šo aktu pirmā īstenošanas perioda.
            
            
               Tā kā Regulā (ES) Nr. 167/2013 noteiktās tipa apstiprināšanas prasības jau ir obligāti piemērojamas kopš 2016. gada 1. janvāra, šo tiesību aktu ir ierosināts pieņemt iespējami drīz un atšķirībā no vairuma tipa apstiprināšanas tiesību aktu neparedzēt atsevišķu piemērošanas datumu.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Šā akta un grozāmā akta juridiskais pamats ir vienāds — Līguma par Eiropas Savienības darbību 114. pants.
            
            
               •Subsidiaritāte
            
            
               Regulā (ES) Nr. 167/2013 ir noteiktas ES tipa apstiprināšanas prasības nolūkā panākt noteikumu pilnīgu saskaņošanu ES līmenī. Tāpēc jebkādus labojumus un grozījumus Regulā (ES) Nr. 167/2013 var veikt tikai Savienība. Tas ne tikai novērš iekšējā tirgus sadrumstalošanu, bet arī nodrošina vienādus vides un drošības standartus visā Savienībā. Tas nodrošina arī apjomradītu ietaupījumu priekšrocības: ražojumi var tikt izgatavoti visas Savienības tirgum, nevis jāpielāgo, lai saņemtu valsts tipa apstiprinājumu katrā atsevišķajā dalībvalstī
            
            
               Tāpēc šis priekšlikums atbilst subsidiaritātes principam.
            
            
            
               •Proporcionalitāte
            
            
               Regula (ES) Nr. 167/2013, kurā ietvertas ES tipa apstiprināšanas prasības, balstās uz pilnīgas harmonizācijas koncepciju. Tādēļ par vispiemērotākajiem, lai sasniegtu Regulas (ES) Nr. 167/2013 11. apsvērumā izklāstīto mērķi, proti, noteikt tehniskās prasības transportlīdzekļu drošuma un ekoloģisko raksturlielumu augsta līmeņa sasniegšanai, ir uzskatāmi labojumi un grozījumi, kas jāiestrādā Regulas (Es) Nr. 167/2013 prasībās, pamatojoties uz pirmā īstenošanas perioda konstatējumiem.
            
            
               •Juridiskā instrumenta izvēle
            
         
         
            
               Regulas izmantošana tiek uzskatīta par atbilstošu, jo ar to tiek grozīta spēkā esošā regula.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post novērtējumi / spēkā esošo tiesību aktu atbilstības pārbaude
            
            
               Eiropas Komisija vēlas modernizēt Regulu (ES) Nr. 167/2013, lai ņemtu vērā tehnikas attīstību, šajā nolūkā atjauninot dažas prasības un labojot dažas redakcionālas kļūdas, par kurām pirmajā īstenošanas periodā informējušas ieinteresētās personas un dalībvalstis. Konkrētāk, ar šo aktu tiek precizētas divu traktoru kategoriju definīcijas un laboti daži termini, kas ir svarīgi regulas vienotai piemērošanai un novērš interpretācijas iespējas, kā arī labotas atsauces uz atceltu tiesību aktu.
            
            
               Ar to uz vēl pieciem gadiem tiek pagarinātas arī Komisijai piešķirtās pilnvaras pieņemt deleģētos aktus un noteikta šo pilnvaru automātiska pagarināšana, ja vien Padome vai Eiropas Parlaments pret to nepārprotami neiebilst. Komisija jau ir saņēmusi ieinteresēto personu un dalībvalstu pieprasījumus pagarināt šīs pilnvaras.
            
            
               •Apspriešanās ar ieinteresētajām personām
            
            
               Komisija 2017. gada 13. jūnijā informēja Lauksaimniecības traktoru darba grupas (WGAT) dalībniekus par nodomu iesniegt šo priekšlikumu un īsi izskaidroja tā saturu un kontekstu. Lai gan WGAT sanāksmes laikā nebija iespējas paust viedokli, jo notika politiskās validācijas procedūra, līdz šim nav bijis nekādas reakcijas no nozares ieinteresētajām personām, apstiprinātājām iestādēm, tehniskajiem dienestiem un sociālajiem partneriem. Tomēr pievienotā akta noteikumi ir balstīti uz dalībvalstu un ieinteresēto personu attiecīgajiem pieprasījumiem. Tāpēc gaidāms, ka dalībvalstis un ieinteresētās personas atbalstīs pievienoto dokumenta projektu apspriedēs, kas plānotas 2018. gada pirmajā un otrajā ceturksnī un risināsies līdztekus starpdienestu konsultācijām.
            
            
               2018/0142 (COD)
            
            
               Priekšlikums
            
            
               EIROPAS PARLAMENTA UN PADOMES REGULA,
            
            
               ar ko groza un labo Regulu (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību
            
            
               (Dokuments attiecas uz EEZ)
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 114. pantu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Ekonomikas un sociālo lietu komitejas atzinumu,
            
            
               saskaņā ar parasto likumdošanas procedūru,
            
            
            
               tā kā:
            
         
         
            
               (1)T1 un T2 kategorijas transportlīdzekļu apraksti ir jāprecizē attiecībā uz vadītājam tuvākās ass atrašanās vietu traktoros ar apgriežamu vadītāja vietu un attiecībā uz smaguma centra augstuma aprēķināšanas metodi. Lai precīzi un vienoti noteiktu smaguma centra augstumu T2 kategorijas transportlīdzekļiem, būtu jāatsaucas uz starptautiski piemērojamiem traktora smaguma centra noteikšanas standartiem.
            
            
               (2)Ar Regulu (ES) Nr. 167/2013 Komisija tika pilnvarota pieņemt deleģētos aktus uz piecu gadu laikposmu, kas beidzas 2018. gada 21. martā. Tā kā joprojām ir nepieciešams atjaunināt dažādus tipa apstiprināšanas procesa elementus, kā noteikts Regulā (ES) Nr. 167/2013 un saskaņā ar to pieņemtajos aktos, jo īpaši tālab, lai to pielāgotu tehniskajai attīstībai vai izdarītu labojumus, minētajā regulā noteiktais pilnvaru deleģēšanas laikposms būtu jāpagarina, paredzot arī iespēju to turpmāk automātiski pagarināt.
            
            
               (3)Eiropas Parlamenta un Padomes Regulas (ES) Nr. 167/2013
                  3
                28. apsvērumā un 76. panta 1. punktā ir kļūdainas atsauces uz Padomes Direktīvas 74/347/EEK
                  4
                atcelšanu, nevis Direktīvas 2008/2/EK
                  5
                atcelšanu, ar kuru tika kodificēta iepriekšējā direktīva. Tāpēc šīs atsauces Regulā (ES) Nr. 167/2013 ir jālabo.
            
            
               (4)Regulas (ES) Nr. 167/2013 2. panta 2. punktā termins “maināmas mašīnas” būtu jāaizstāj ar terminu “maināmas velkamās iekārtas”, lai regulā nodrošinātu pareizu un konsekventu terminoloģijas lietojumu.
            
            
               (5) Regulas (ES) Nr. 167/2013 12. panta 3. punktā ir kļūdaini noteikts, ka importētājiem ir jāglabā atbilstības sertifikātu kopijas, nevis tipa apstiprinājuma sertifikāta kopijas, kas attiecas uz transportlīdzekļiem, kuri neatbilst minētajai regulai vai rada nopietnu risku. Tāpēc regulas 12. panta 3. punkts būtu jālabo, lai būtu minēts pareizais dokuments.
            
            
               (6)Regulas (ES) Nr. 167/2013 25. panta 1. punktā kļūdaini noteikts, ka ES tipa apstiprinājuma sertifikātā kā pielikums jāietver testa rezultāti, nevis testa rezultātu lapa. Tāpēc regulas 25. panta 1. punkts būtu jālabo, lai būtu minēts pareizais pielikums.
            
            
               (7)Tā kā ar šo regulu tiek grozīta Regula (ES) Nr. 167/2013, nepaplašinot tās regulējuma saturu, un tā kā šīs regulas mērķus nevar pietiekami labi sasniegt dalībvalstis, bet tās mēroga un ietekmes dēļ minētos mērķus var labāk sasniegt Savienības līmenī, Savienība var noteikt pasākumus saskaņā ar Līguma par Eiropas Savienību 5. pantā ietverto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minēto mērķu sasniegšanai.
            
            
               (8)Tādēļ Regula (ES) Nr. 167/2013 būtu attiecīgi jāgroza un jālabo,
            
            
               IR PIEŅĒMUŠI ŠO REGULU.
            
            
               1. pants
            
            
               Grozījumi Regulā (ES) Nr. 167/2013
            
            
            
               Regulu (ES) Nr. 167/2013 groza šādi:
            
            
               (1) regulas 4. pantu groza šādi:
            
            
               a) 2) punktā pievieno šādu teikumu:
            
            
               “traktoriem ar apgriežamu vadītāja vietu (apgriežams sēdeklis un stūres rats) vadītājam tuvākā ass ir ass, kas aprīkota ar lielākā diametra riepām;”
            
            
               b) 3) punktā tekstu “(ko mēra attiecībā pret zemi)” aizstāj ar tekstu “(ko nosaka saskaņā ar ISO standartu 789-6:1982 un mēra attiecībā pret zemi)”;
            
            
               (2)regulas 71. panta 2. punktu aizstāj ar šādu:
            
            
               “2. Pilnvaras pieņemt 17. panta 5. punktā, 18. panta 4. punktā, 19. panta 6. punktā, 20. panta 8. punktā, 27. panta 6. punktā, 28. panta 6. punktā, 45. panta 4. punktā, 49. panta 3. punktā, 53. panta 12. punktā, 61. pantā un 70. pantā minētos deleģētos aktus Komisijai piešķir uz desmit gadu laikposmu no 2013. gada 22. marta. Pilnvaru deleģējums tiek automātiski pagarināts uz piecu gadu laikposmiem, ja vien Eiropas Parlaments vai Padome pret pagarināšanu nav iebilduši vismaz trīs mēnešus pirms katra laikposma beigām. Komisija sagatavo ziņojumu par pilnvaru deleģējumu ne vēlāk kā 2022. gada 22. jūnijā un deviņus mēnešus pirms katra nākamā piecu gadu laikposma beigām.”
            
            
               2. pants
            
         
         
            
               Labojumi Regulā (ES) Nr. 167/2013
            
            
               Regulu (ES) Nr. 167/2013 labo šādi:
            
            
               1)
                     regulas 28. apsvērumu labo šādi:
            
            
               a) otro ievilkumu svītro;
            
            
               b) pēc ievilkuma, kas attiecas uz Eiropas Parlamenta un Padomes Direktīvu 2000/25/EK, pievieno šādu ievilkumu:
            
            
               “ — Eiropas Parlamenta un Padomes 2008. gada 15. janvāra Direktīva 2008/2/EK par lauksaimniecības un mežsaimniecības riteņtraktoru redzamības lauku un priekšējā stikla tīrītājiem*,
            
            
               ___________________________________________________________________
            
            
               * OV L 24, 29.1.2008., 30. lpp.”;
            
            
            
               2)
                     regulas 2. panta 2. punktā vārdu “mašīnām” aizstāj ar vārdiem “velkamām iekārtām”;
            
            
               3)
                     regulas 12. panta 3. punktā vārdus “atbilstības sertifikātu” aizstāj ar vārdiem “tipa apstiprinājuma sertifikātu”;
            
            
               4)
                     regulas 25. panta 1. punkta b) apakšpunktu aizstāj ar šādu:
            
            
               “b) testu rezultātu lapu;”
            
            
               5)
                     regulas 76. panta 1. punktu labo šādi:
            
            
               a) tekstu “74/347/EEK” svītro; 
            
            
               b) pēc teksta “2000/25/EK,” iekļauj tekstu “2008/2/EK,”.
            
            
            
               3. pants
            
            
               Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
         
         
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                  Eiropas Parlamenta vārdā —
                        Padomes vārdā —
               
               
                  priekšsēdētājs
                        priekšsēdētājs
               
            
         
         
            
                  
                     (1)
                  
                        Eiropas Parlamenta un Padomes 2003. gada 26. maija Direktīva 2003/37/EK, kas attiecas uz tipa apstiprinājumu lauksaimniecības vai mežsaimniecības traktoriem, to piekabēm un maināmām velkamām mašīnām kopā ar to sistēmām, detaļām un atsevišķām tehniskām vienībām un ar ko atceļ Direktīvu 74/150/EEK (OV L 171, 9.7.2003., 1. lpp.).
               
               
                  
                     (2)
                  
                        Eiropas Parlamenta un Padomes 2013. gada 5. februāra Regula (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.).
               
               
                  
                     (3)
                  
                        Eiropas Parlamenta un Padomes 2013. gada 5. februāra Regula (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 060, 2.3.2013., 1. lpp.).
               
               
                  
                     (4)
                  
                        Padomes 1974. gada 25. jūnija Direktīva 74/347/EEK par dalībvalstu tiesību aktu tuvināšanu attiecībā uz lauksaimniecības un mežsaimniecības riteņtraktoru redzamības lauku un priekšējā stikla tīrītājiem (OV L 191 15.7.1974., 5. lpp.).
               
               
                  
                     (5)
                  
                        Eiropas Parlamenta un Padomes 2008. gada 15. janvāra Direktīva 2008/2/EK par lauksaimniecības un mežsaimniecības riteņtraktoru redzamības lauku un priekšējā stikla tīrītājiem (Kodificēta versija) (OV L 24, 29.1.2008., 30. lpp.).